钦定古今图书集成/历象汇编/庶征典/第145卷 > 《梦赋》唐·杜𬱟
## 钦定古今图书集成/历象汇编/庶征典/第145卷 > 《梦赋》唐·杜𬱟

夫人者何？乾坤之至精；夫梦者何？精爽之所成。及乎
群动息，闲宇清；澹尔安寝，俨乎无营。亦或不意而得，
亦或因感而生；明休咎之先兆，通喜怒之深情。其为
吉也，悬三刀以作郡，凌八门而上征；或生松以表秩，
或赠兰以为名；盬脑审其战胜，凿心启其才英。其为
凶也，晋侯弥留，作疾于二竖；孔公将殁，观奠于两楹。
虽否臧之殊感，谅希微之难明。是以太古无梦而绝
欲，圣人肇梦以治想。随事而生，触类而长。或含悲以
增畅，或当欢而契赏。曾有慕而忽来，属所思而必往。
虽辽万里，遽谐畴昔之游；纵冥九泉，亦觏平生之像。
鬼出神入，惟惚惟恍。则有暌间庭闱，烟霜岁暮。常驰
恋于定省，忽飞魂于寐寤。撩轩幌而无隔，邈山河之
径度。常倏忽而往来，竟不由于道路。独有遭遇明时，
羇游上国，才誉不振，命途仍塞。仰轩后之通感，慕殷
宗而见刻，当捧日而披诚，庶明君之梦得。